b'\n_START_ARTICLE_\nLietuvos komjaunimas\n_START_PARAGRAPH_\nLietuvos komjaunimas, Lietuvos Lenino komunistinio jaunimo s\xc4\x85junga, LLKJS \xe2\x80\x93 visuomenin\xc4\x97 politin\xc4\x97 jaunimo organizacija, gyvavusi 1989\xe2\x80\x931990 m. Lietuvos TSR, buvusi savaranki\xc5\xa1ka nuo Visas\xc4\x85jungin\xc4\x97s Lenino komunistinio jaunimo s\xc4\x85jungos (VLKJS), dalyvavusi 1990 m. Auk\xc5\xa1\xc4\x8diausiosios Tarybos \xe2\x80\x93 Atkuriamojo Seimo rinkimuose (viet\xc5\xb3 jame nelaim\xc4\x97jo).\n_START_SECTION_\nIstorija\n_START_PARAGRAPH_\nKomjaunuoliai (kaip ir komunistai) nelegaliai veik\xc4\x97 ir tarpukario Lietuvoje, ta\xc4\x8diau po valstyb\xc4\x97s aneksijos jie tapo VLKJS dalimi. 1989 m. LLKJS atsisak\xc4\x97 Maskvos diktato. Be to, komjaunimo nari\xc5\xb3 apklausos parod\xc4\x97, kad tik 11 proc. i\xc5\xa1 j\xc5\xb3 nor\xc4\x97jo likti VLKJS sud\xc4\x97tyje. Naujos LKJS \xc4\xafk\xc5\xabrimas l\xc4\x97m\xc4\x97 ne tik demokratinio centralizmo princip\xc5\xb3 atsisakym\xc4\x85, nauj\xc4\x85 organizacin\xc4\x99 strut\xc5\xabr\xc4\x85, bet ir l\xc5\xab\xc5\xbe\xc4\xaf politin\xc4\x97je orientacijoje. \xc5\xbdinomas VLKJS siekis \xe2\x80\x9eeiti \xc4\xaf komunizm\xc4\x85\xe2\x80\x9c buvo pakeistas kitu tikslu \xe2\x80\x93 \xe2\x80\x9eginti Lietuvos TSR suverenitet\xc4\x85\xe2\x80\x9c. Dalis komjaunuoli\xc5\xb3 nepanoro i\xc5\xa1eiti i\xc5\xa1 VLKJS priklausomyb\xc4\x97s ir toliau priklaus\xc4\x97 jos Lietuvos skyriui._NEWLINE_Lietuvos komjaunimo pirmasis sekretorius buvo visuomen\xc4\x97s veik\xc4\x97jas Alfonsas Macaitis. Jam vadovaujant 1989 m. Lietuvos komjaunimas pirmasis i\xc5\xa1 vis\xc5\xb3 sovietini\xc5\xb3 respublikini\xc5\xb3 komjaunimo strukt\xc5\xabr\xc5\xb3 pasitrauk\xc4\x97 i\xc5\xa1 Soviet\xc5\xb3 S\xc4\x85jungos komjaunimo organizacijos ir tapo savaranki\xc5\xa1kas. Po met\xc5\xb3 \xc5\xa1iuo pavyzd\xc5\xbeiu pasek\xc4\x97 ir Lietuvos komunist\xc5\xb3 partija, atsiskyrusi nuo TSKP. Vienas iniciatori\xc5\xb3 bei ideolog\xc5\xb3 atskiriant Lietuvos komjaunim\xc4\x85 nuo VLKJS buvo politikas, diplomatas Linas Linkevi\xc4\x8dius._NEWLINE_1990 m. spalio 26-27 d. Vilniuje \xc4\xafvyko Lietuvos jaunimo forumo suva\xc5\xbeiavimas, kuriame komjaunimas perdav\xc4\x97 savo \xc4\xafgaliojimus naujajai organizacijai \xe2\x80\x93 Lietuvos jaunimo forumui.'